**о т ч е т**

**за дейността на**

**нч „христо козлев-1883” гр.Долна Оряховица**

**за периода 01.01. - 31.12.2021 г.**

 **Читалищата са културната светиня на всяко селище, която обогатява културния живот на населението, възпитава младото поколение в дух на родолюбие и патриотична гордост, запазва и доразвива обичаите и традициите на народа ни. Читалищата задоволяват потребностите на населението, като поддържат библиотеки, електронна информационна мрежа, развиват любителското народно творчество, организират и дават възможност за изява на самодейни колективи, клубове и школи, съхраняват музейни колекции.**

 **Позволяваме си да се надяваме и да твърдим, че нашето читалище е същата тази светиня, разпространяваща знания, информация и културен подем. Независимо от продължилите вече втора година условия на COVID пандемия, за НЧ “Христо Козлев-1883”, 2021 година премина успешно, с интересни и вълнуващи мероприятия и участия в национални и регионални фолклорни и театрални форуми. Въпреки частичните ограничения за работа и провеждане на планирани мероприятия, групите за художествено творчество имаха своите моменти за изява и възможност да продължат своето развитие и популярност.**

 **С най-запомняща се дейност е театралния състав „Вдъхновение”, който съществува от самото създаване на читалището без прекъсване. Като доказателство за това е фактът, че през 2021 година съставът подготви две пиеси. Едната е за голяма сцена - „Женитба с препятствия” от Пелин Пелинов и друга камерна - „Търси се нов съпруг” от Миро Гавран. И двете пиеси са поставени от Лиляна и Милен Иванови и бяха показани на наша сцена няколко пъти. С първата пиеса, съставът се яви на театралните празници „Театър без диплома” в гр.Хисаря, на националния фестивал на любителските театри в гр.Лом и на националния фестивал на аматьорските театри „Камъка” в гр.Г.Оряховица, на който съставът бе удостоен с трета награда за спектакъл. На този фестивал бе показана и камерната пиеса „Търси се нов съпруг” с награда за поддържаща мъжка роля. Тази пиеса бе представена на онлайн националния фестивал на любителските камерни и кафе театри в гр.Свищов, където камерната театрална формация бе удостоена с първа награда за спектакъл. На театралния фестивал на любителските театри „Каварна-2021” театралния състав „Вдъхновение” представи и друга своя пиеса „Излезе ангел от мъглата” от Пьотр Гладилин, с която съставът спечели втора награда за младежка мъжка роля, трета награда за женска роля и наградата на СНЧ за високи творчески постижения. Тази пиеса бе играна на сцената на НЧ”земеделец-1899” в с.Козаревец. На наша сцена не липсваше и театрално присъствие от други състави. Това са „Женско царство” на театрален състав „Мелпомена” при НЧ „Напредък-1870” гр.Лясковец и пиесата „Сводници” от Иво Сиромахов на театрален състав „П.Парашкевов” при НЧ”Земеделец-1899” с.Козаревец.**

 **Скромно, но не и безлично е участието на Детския театрален състав в празничната програма, посветена на деня на детето 1-ви юни.**

 **Сравнително динамична беше годината за Женския народен хор за обработен фолклор с ръководител Вяра Петрова. През 2021 година хорът взе ефективно участие в НФФ „Насред мегдана в Арбанаси” в с.Арбанаси, в НФК „Заблеяло ми агънце” в гр.Лясковец, в празника на художествената самодейност „Рила пее и танцува” в гр.Рила, където групата впечатли публиката с оригиналните си носии. Хорът се яви и в националния Петропавловски събор на народното творчество „Хоро се вие край манастира” в гр.Лясковец, взе участие в националния събор-надпяване „Авлига пее” в с.Обединение, където спечели първа награда. Не без значение е участието на ЖНХ в онлайн конкурса на националния преглед на народните хорове за обработен фолклор „Ганчо Михов” в с.Първомайци, на който съставът бе удостоен с втора награда.**

 **Поради наложените епидемиологични мерки, групата за народни обичаи бе ограничена в изяви, но успя да реализира две от тях, а именно -**

**пресъздаване на традиции от миналото със зарязване на лоза на Трифон зарезан и на деня на самодееца с хумористична програма.**

 **Успешна бе годината и за децата от школата за народно пеене при читалището, отново с ръководител Вяра Петрова. Четирите момичета взеха участие в празничния концерт, посветен на деня на детето и в НФФ „Насред мегдана в Арбанаси” в с.Арбанаси. Нели Пашева, Рая Исянкова и Александра Пулова взеха участие в първия национален конкурс за изпълнители на български фолклор в гр.Г.Оряховица, където Нели Пашева и Рая Исянкова спечелиха втора награда, а Александра Пулова - първа награда. Вълнуващо бе участието на децата от школата в НФК „Заблеяло ми агънце” в гр.Лясковец, на който Елеонора Маринова бе удостоена с трета награда и в Петропавловския събор за народно творчество „Хоро се вие край манастира”. Повече от успешно бе участието на тези момичета в националния събор-надпяване „Авлига пее” в с.Обединение. От там Нели Пашева и Рая Исянкова се завърнаха с първа награда, Александра Пулова с втора награда, а Елеонора Маринова - с трета награда.**

 **Не прекъснаха своята работа Детски танцов състав „Пъстреница” и Клуб за народни хора „Пъстреница” с ръководител Димитър Иванов. През 2021 година малките танцьори показаха своите умения в празничната програма, посветена на първи юни, на празника на суджука в гр.Горна Оряховица и в Петропавловския събор на народното творчество в гр.Лясковец. ДТС взе участие в първия онлайн национален фолклорен конкурс „Весел Чичопей” в с.Първомайци.**

 **През изминалата година в нашето читалище работи клуб по информатика, клуб по аеробика и тенис клуб.**

 **В библиотеката бяха осъществени няколко срещи с ученици от ОУ „Св.св.Кирил и Методий” и ДГ „Детска радост” в града ни, по повод годишнини на бележити българи и събития, като 235 години от рождението на Вилхелм Грим, презентация на книгата „Малкият принц” с клуб „Млади таланти” при ОУ, четене на приказки и гатанки с деца от ДГ, прожекции на приказки по мултимедия.**

 **Не само в културните инициативи бележим успехи, постигаме добри резултати и по отношение на бита и ремонтната дейност в сградата.**

**Със собствени средства са подменени дървена врата на сцената и два броя прозорци в централното фоайе с нови от ПВЦ. Извършена е подмяна на старите огледала с нови в репетиционната зала за танци. Във всички помещения се поддържа много добра хигиенна атмосфера от секретаря и библиотекаря в читалището. Обновяването и отстраняването на битовите проблеми ще продължи и през настоящата година, съобразено с новия бюджет, за да изглежда читалището ни уютно, с добри условия за работа на художествените групи и техните ръководители.**

 **На по-горе споменатите състави, пожелаваме 2022 година да бъде здрава, динамична, без ограничения за работа, изпълнена с много участия на наши и чужди сцени. Всеки, приютил се в нашето читалище, нека твори с ентусиазъм, нека се развива успешно и да не угасва тръпката към художественото творчество. Пожелаваме си да посрещаме нови творци и новатори в културното поприще, да възпитаваме подрастващите на високи морални ценности, да спомагаме за тяхното образование и инициативност.**

 **ИЗГОТВИЛ**

 **СЕКРЕТАР:**

 **/ Й.Тихчева /**